Here is a page extracted from Wikipedia that may contain CSS, HTML, and a lot of unformatted text.

Title: Julián Borderas Pallaruelo
Content: Julián Borderas Pallaruelo, (dito O Sastre) naixito de Chaca (Chacetania, Uesca) en 1899 y muerto en Ciudat de Mexico (Mexico) en o exilio en 1980, estió un politico aragonés, con destacata actividat politica en Aragón en a Dictadura de Primo de Rivera, a Segunda Republica Espanyola y a Guerra Civil Espanyola.

A dictadura de Primo de Rivera 
En 1928 (mientres d'a Dictadura de Primo de Rivera) Borderas, que yera alavez o propietario d'una chicota sastrería, estió o fundador de l'Agrupación de Chaca d'o Partido Socialista Obrero Español. Asinas, en ixe mesmo anyo partecipó en o Congreso Federal d'o Partiu en representación d'a militancia socialista chaquesa.

A Sublevación de Chaca 
O 12 d'aviento de 1930, Borderas prenió parte en a Sublevación de Chaca d'os capitans Fermín Galán, Ángel García Hernández, Salvador Sediles, Miguel Gallo Martínez y Luis Salinas, chunto con atros politicos chaqueses, como Antonio Beltrán Casaña u Alfonso Rodríguez Subirana. O mesmo día d'a Sublevación, s'establió una Chuina Provisional Republicana, que nombró a l'alcalde provisional (Pío Díaz Pradas) y unos rechidors tamién provisionals, estando-ne uno Julián Borderas. Engarcholato por a suya partecipación, fue liberato en abril de 1931 dimpués d'a proclamación d'a Segunda Republica Espanyola.

A Segunda Republica 
En as eleccions chenerals de febrero de 1936 en Espanya, Borderas fue esleito deputau en o Congreso d'os Deputaus por a provincia de Uesca. Recibió 47.582 votos.

A Guerra Civil 
O 18 de chulio de 1936, dimpués d'o pronunciamiento militar, Borderas, con l'alcalde de Chaca Julián Mur, Antonio Beltrán Casaña y atros luitoron contra os sublevatos, encara que dimpués habioron de retirar-se-ne ta Francia.

En tornar t'a zona republicana por Catalunya, Borderas estió uno d'os colaboradors d'Antonio Beltrán ta organizar as unidaz militars de republicans fuyitos d'as zonas controlatas por os sublevatos en Chacetania y en Cinco Villas. Con els formoron grupos que dimpués estioron o Batallón Alto Aragón y o Batallón Cinco Villas, d'a 130ª Brigada Mixta y a 43ª División. Borderas estió comisario politico d'a 130ª Brigada Mixta, mandata por Mariano Bueno Ferrer, y dimpués estió comisario en o X Cuerpo d'Eixercito de Miguel Gallo Martínez.

O exilio 
Dimpués d'a redota en a guerra, Julián Borderas s'exilió en Mexico, a on morió en 1980, vivindo-ie d'o suyo treballo como sastre. Tamién colaboró en o cine mexicano, y en plegar ta Mexico a Junta de Auxilio a los Republicanos Españoles li encargó fer ropa ta os exilatos.

Vinclos externos 
  Antonio Gascón Ricao: 11 Pequeñas Biografías. Julián Borderas Pallaruelo, el Sastre.
  Resultatos d'as eleccions de 1936 en Chacetania, con os votos de Julián Borderas en bells municipios.
  Más resultatos, en a revista Amigos del Serrablo.

Referencias 

Militars d'a Guerra Civil Espanyola
Muertos en Ciudat de Mexico
Naixius de Chaca
Politicos d'Aragón
Politicos d'o Partido Socialista Obrero Español
1899 (naixencias)
1980 (muertes)